Africa-Lite: cultural appropriation and commodification of historic blackness in post-apartheid fabric and décor design
Conradie, Annemi (2019-04)
AFRIKAANSE OPSOMMING: Hierdie tesis ondersoek die toeëiening van koloniale uitbeeldings van swart individue en liggame vir kommodifisering deur kontemporêre Suid-Afrikaanse interieur- en tekstielontwerpers. Oor die afgelope paar jaar het toenemende publieke debat oor kulturele toeëiening aan die konsep berugtheid verleen, waar dit voorheen meestal in akademiese, geregtelike en politieke sfere bespreek is. In Suid-Afrika en internasionaal ontstaan hierdie debatte meestal waar histories ongelyke magsverhoudinge in simboliese of materiële wyse dupliseer word wanneer dominante groepe die kulturele eiendom van polities en ekonomiese minderheidsgroepe toeëien. ‘n Prominente tendens in post-apartheid visuele ontwerp - die heraanwending en kommodifisering van argivale fotos - en gevolglike sirkulasie daarvan in plaaslike en globale ontwerp- en kulturele markte, verg verdere navorsing en omvattende teoretisering. Ek ondersoek die verskeie estetiese en diskursiewe wyses waarop historiese beelde van swart mense uit Suid-Afrika se koloniale verlede – ook beelde van lyding, rewolusie en trauma – assimileer word vir verbruik en tentoonstelling in handels-, ontspannings- en huishoudelike omgewings. Ek gebruik die konsep ‘subjek toeëiening’ om hierdie tipe kulturele toeëiening te bestudeer. Die term word ook gebruik om die affiliasie te ondersoek wat inheemse groepe beweer te hê met argivale beelde, hetsy tydens debatte rondom toeëiening, of waar argivale beelde vir eie kulturele herskepping ontplooi word. Vanuit ‘n krities humanistiese en swart eksistensiële perspektief, stel ek ‘n teoretiese benadering voor wat koloniale uitbeeldings heroorweeg as platforms wat sentraal staan in postkoloniale praktyksgemeenskappe en hul voortgesette stryd vir erkenning, restitusie en vryheid.
Please refer to this item in SUNScholar by using the following persistent URL: http://hdl.handle.net/10019.1/105943
Doctoral Degrees (Visual Arts)